ai4bharat/Pralekha huggingface dataset:
امور داخلہ کی وزارت
مرکزی وزیر داخلہ جناب امت شاہ نے دلی میں حالیہ تشدد کے سلسلے میں سیاسی جماعتوں اور سینئر اہلکاروں کے ساتھ میٹنگ کی صدارت کی
متاثرہ علاقوں میں خاطر خواہ فورسز پہلے سے ہی زمینی سطح پر تعینات، حالات قابو میں: امت شاہ
تحمل برقرار رکھیں اور پارٹی لائن سے اوپر اٹھیں: امت شاہ کی سبھی سیاسی جماعتوں سے اپیل
افواہیں اور غیر مصدقہ خبریں پھیلانے سے پرہیز کریں: امت شاہ کی عوام اور میڈیا سے اپیل
مقامی امن کمیٹیوں کو پھر سرگرم کریں: امت شاہ کی دلی پولیس کمشنر کو تلقین
نئی دہلی ،25؍فروری: مرکزی وزیر داخلہ جناب امت شاہ نے آج دلی میں موجودہ حالات کے سلسلے میں ایک میٹنگ کی صدارت کی۔سینئر اہلکاروں اور سیاسی جماعتوں کے نمائندوں کے ساتھ ساتھ دہلی کے لیفٹننٹ گورنر جناب انل بیجل اور دہلی کے وزیراعلی جناب اروند کیجریوال بھی میٹنگ میں موجود تھے۔جناب شاہ نے میٹنگ میں سبھی جماعتوں کی شرکت کی ستائش کی اور صورت حال سے نمٹنے کے لئے ان سے تحمل سے کام لینے اور پارٹی لائن سے اوپر اٹھنے کی اپیل کی۔
جناب امت شاہ نے کہا کہ دہلی کی اترپردیش اور ہریانہ سے متصل سرحدوں پر گزشتہ تین دنوں سے نگرانی رکھی جارہی ہے اور دہلی پولیس خاطر خواہ اقدامات کررہی ہے، جن میں شہریت قانون سے متعلق امور کی سپریم کورٹ میں مجوزہ سماعت کے پیش نظر چیکنگ اور دیگر احتیاطی اقدامات شامل ہیں۔جناب شاہ نے کہا کہ متاثرہ علاقوں میں ضرورت کے مطابق اضافہ فورسز تعینات کی جاسکتی ہیں۔انہوں نے سیاسی جماعتوں سے صورت حال کو خراب کرنے والے بیانات دینے اور اشتعال انگیز تقریریں کرنے سے پرہیز کرنے کی اپیل کی۔
جناب شاہ نے کہا کہ پیشہ وارانہ تجزیئے سے یہ بات سامنے آئی ہے کہ راجدھانی میں تشدد یکایک پھوٹ پڑا۔انہوں نے دہلی پولیس پر اعتماد کا اظہار کیا اور کہا کہ فورس نے صورتحال کو قابو میں کرنے کے لئے زیادہ سے زیادہ تحمل کا مظاہرہ کیا۔
جناب شاہ نے سبھی لوگوں سے افواہیں پھیلانے سے باز رہنے کی اپیل کی اور کہا کہ سبھی سیاسی جماعتیں پولیس کے ساتھ تعاون کریں تاکہ افواہوں کو دبایا جاسکے اور لوگوں میں موجود خوف کو دور کیا جاسکے۔ انہوں نے عوام اور میڈیا سے اپیل کی کہ وہ ذمہ دارانہ طریقے سے کمیونی کیٹ کریں اور افواہیں پھیلانے سے بچیں۔انہوں نے دلی پولیس کمشنر سے کہا کہ وہ پولیس کنٹرول روم میں سینئر پولیس افسروں کی موجودگی کو یقینی بنائیں تاکہ جتنا جلد ممکن ہوسکے۔ افواہوں کا ازالہ کیا جاسکے۔
جناب شاہ نے مقامی امن کمیٹیوں کو ازسر نو فعال کرنے کی ضرورت بھی بتائی اور کہا کہ ان کمیٹیوں میں سماج کے سبھی طبقات، مذاہب اور معروف مقامی افراد کے نمائندوں کو شامل کیا جائے۔ جناب شاہ نے سیاسی پارٹیوں سے اپیل کی کہ وہ اپنے مقامی نمائندوں سے حساس علاقوں میں میٹنگ کرنے کے لئے کہیں ۔ انہوں نے سینئر پولیس افسروں کو ہدایت دی کہ وہ پرخطر پولیس تھانوں کا جلد از جلد دورہ کریں۔ انہوں نے مزید کہا کہ متاثرہ علاقوں میں خصوصی افسران تعینات کئے جائیں گے۔ مقامی نمائندوں سے اس معاملے میں فیڈ بیک لیا گیا ہے اور لیفٹننٹ گورنر نیز دہلی پولیس کمشنر کے ساتھ تبادلہ خیال کے بعد آگے کی کارروائی کرتے وقت اسے پیش نظر رکھا جائے گا۔
جناب شاہ نے کہا کہ دہلی پولیس ایک پیشہ ور تنظیم ہے اور وہ اس بات کی اہل ہے کہ کشیدگی کو کم کرنے کے لئے کتنی فورس کی ضرورت ہے، اس کے بارے میں فیصلہ کرسکے۔ میٹنگ میں موجود سبھی لوگوں نے کل کی کارروائی میں مارے گئے ہیڈ کانسٹبل رتن لال کی موت پر دکھ کا اظہار کیا۔
وزارتِ تعلیم
حکومت جنگلات، پانی اور مٹی کے تحفظ کے نصاب کے ذریعے ماحولیات کے تحفظ اور فطرت کی تعلیم کو فروغ دے رہی ہے
قومی تعلیمی پالیسی  2020 اسکول کے نصاب میں ماحولیاتی آگاہی اور اس کے تحفظ اور پائیدار ترقی کے تئیں حساسیت کے مناسب انضمام پر زور دیتی ہے۔ ماحولیات کی تعلیم کو اسکول کے نصاب کا لازمی حصہ بنانے کے لیے این ای پی 2020 کی کچھ سفارشات میں شامل ہیں: ماحولیاتی آگاہی بشمول پانی اور وسائل کے تحفظ کو شامل کرنا؛ متعلقہ مراحل پر ایک عصری مضمون کے طور پر ماحولیاتی تعلیم کا تعارف؛ روایتی ہندوستانی علمی نظاموں کو شامل کرنا اور ماحولیات کے حوالے سے ہندوستان کی مستقبل کی خواہشات؛ ماحول کے لئے احترام کی حوصلہ افزائی؛ تمام بی ایڈ پروگراموں میں ماحولیاتی بیداری اور اس کے تحفظ اور پائیدار ترقی کے تئیں حساسیت کا مناسب انضمام۔
این سی ای آر ٹی نے قومی نصاب کے فریم ورکس کے فروغ کا عمل شروع کیا ہے، جہاں سبھی حصص داروں یعنی مختلف وزارتوں/محکموں، ریاستوں اور مرکز کے زیر انتظام علاقوں سے نچلی سطح سے معلومات طلب کی جاتی ہیں۔
مشن لائف  کا آغاز کیا گیا ہے، جو وسائل کے شعوری اور قصداً استعمال پر مرکوز ہے اور اس کا فلسفہ پائیدار طرز زندگی کو فروغ دینا ہے۔ اس مشن میں شروع کی گئی سرگرمیوں کے ایک حصے کے طور پر، سی بی ایس ای اور این سی ای آر ٹی مختلف سرگرمیاں منعقد کر رہے ہیں، جیسے کوئز مقابلے، ویبینار، نمائشیں، پوسٹر/پینٹنگ مقابلے، ریلیاں، سیمینار، ورکشاپ اور ماہرین کے ساتھ گفت و شنید شامل ہے، اور جس کے توسط سے جنگل کا عالمی دن، ورلڈ واٹر ڈے، ارتھ ڈے، بین الاقوامی دن برائے حیاتیاتی تنوع، عالمی یوم ماحولیات وغیرہ جیسی تقریبات کا اہتمام کیا جاتا ہے۔ لائف پر سیشنز بھی مختلف پی ایم ای ودیا چینلز میں براہ راست ٹیلی کاسٹ کے حصے کے طور پر شامل ہیں۔
موجودہ اسکول کے نصاب میں پانی اور اس کے تحفظ سے متعلق خدشات، تصورات اور مسائل کو پہلے ہی شامل کیا جا چکا ہے۔ اس طرح، این سی ای آر ٹی کی طرف سے تیار کردہ نصابی مواد میں اسکولی تعلیم کے تمام مراحل پر تمام مضامین میں اس طرح کے خدشات کو مناسب طور پر شامل کیا گیا ہے۔ کلاس VI - XII کی سائنس کی نصابی کتابوں میں ایسے ابواب ہیں جو ماحولیاتی خدشات، تصورات اور مسائل سے متعلق ہیں۔ سماجی سائنس اور زبان کی نصابی کتابیں ماحولیات سے متعلق خدشات پر بھی توجہ مرکوز کرتی ہیں۔ این سی ای آر ٹی نے ماحولیاتی تعلیم سے متعلق طلباء اور اساتذہ کے لیے اضافی مواد بھی تیار کیا ہے۔
یہ جانکاری وزیر مملکت برائے تعلیم محترمہ انا پورنا دیوی نے آج راجیہ سبھا میں ایک تحریری جواب میں دی۔
وزارت دفاع
لیفٹیننٹ جنرل منوج پانڈے نے انڈمان اور نکوبار کمانڈ کی کمان چھوڑی
انڈمان اور نکوبار کمانڈ کے 15ویں کمانڈر ان چیف  لیفٹیننٹ جنرل منوج پانڈے نے مشرقی فوجی کمان کے جنرل آفیسر کمانڈنگ ان چیف کے طور پر اپنی تقرری کے بعد 31 مئی 2021 کو مسلح افواج کی واحد ٹرائی سروسز آپریشنل کمانڈ کی کمان چھوڑ دی ہے۔ ان کی نئی تقرری یکم جون سے نافذ العمل ہوگی۔ کمان چھوڑنے سے ایک دن قبل شام کے وقت، سی آئی این سی اے این نے انڈمان اور نکوبار جزائر کے لیفٹیننٹ گورنر ایڈمرل ڈی کے جوشی کو وداعیہ دینے اور انڈومان اور نکوبار کمانڈ  میں اپنی مدت کار کے دوران حمایت و تعاون کا شکریہ ادا کرنے کے لیے مدعو کیا۔ اس دوران مرکز کے زیر انتظام علاقہ کی انتظامیہ کو بھی بلایا گیا۔ انہوں نے لیفٹیننٹ گورنر کو یقین دلایا کہ اے این سی ضرورت پڑنے پر مرکز کے زیر انتظام علاقہ کو اپنی مدد دینا جاری رکھے گا۔
اپنی وداعیہ تقریر میں لیفٹیننٹ جنرل منوج پانڈے نے حالیہ اور ابھرتے ہوئے سیکورٹی چیلنجز پر روشنی ڈالی اور کووڈ وبائی مرض کے باوجود اعلی سطحی آپریشنل مستعدی برقرار رکھنے کے لیے تمام رینکوں کی تعریف کی۔ انہوں نے مطلوبہ آپریشنل نتائج حاصل کرنے کے لیے تینوں افواج اور ہندوستانی ساحلی دستہ کے درمیان مزید بہتر تال میل کی اہمیت پر زور دیا۔ بعد میں، انہوں نے آئی این ایس اتکروش میں جوائنٹ فورسز گارڈ آف آنر کا جائزہ لیا۔
جنرل آفیسر کی کمان کے تحت پچھلے ایک سال کے دوران، اے این سی نے آپریشنل تیاریوں میں کافی پیش رفت کی ہے اور کامیابی کے ساتھ کئی اہم ٹرائی سروسز آپریشنل مشق، برہموس میزائل فائرنگ اور غیر ملکی بحریہ کے ساتھ مشترکہ مشق کی ہے۔ مارچ 2021 میں صدر جمہوریہ جناب رام ناتھ کووند کے سفر کے دوران کمان نے ایک غیر معمولی مشترکہ مہم کی مشق کی تھی۔ پورٹ بلیئر اور دیگر باہری اسٹیشنوں جیسے شب پور، کار نکوبار، کامورٹا اور کیمپ بیل آبی گزرگاہ میں چل رہے بنیادی ڈھانچے کے کاموں میں تیزی لانے پر بھی زور دیا گیا۔ جنرل آفیسر شہری انتظامیہ اور جزیرہ کے لوگوں کے ساتھ عملی تعلقات میں باہمی ربط قائم کرنے کی کوششوں میں سب سے آگے رہے ہیں۔
صحت اور خاندانی بہبود کی وزارت
جانچ، علاج اور ویکسین تک رسائی کو یقینی بنانے کے لیے اٹھائے گئے اقدامات
صحت اور خاندانی بہبود کے مرکزی وزیر مملکت ڈاکٹر بھارتی پروین پوار نے آج راجیہ سبھا میں ایک تحریری جواب میں یہ بتایا کہ قومی کووڈ- 19 ویکسینیشن پروگرام کے تحت، کووڈ- 19ویکسین، تمام سرکاری کووڈ- 19 ویکسینیشن مراکز پر ان کی سماجی و اقتصادی حیثیت سے قطع نظر 18 سال یا اس سے زیادہ عمر کے تمام شہریوں کے لیے مفت دستیاب ہے۔ تجویز کردہ شناختی کارڈ نہ رکھنے والے افراد جیسے تارکین وطن، سیر، خانہ بدوش، پناہ گزین، بے سہارا، بے گھر افراد، بھکاری وغیرہ کو خصوصی سیشنز کے ذریعے ٹیکہ کاری کی سہولت فراہم کرنے کا انتظام ہے جہاں 100فیصد ویکسینیشن، ایک مقررہ طریقہ کار کے تحت ویکسینیٹر کے ذریعہ سائٹ پر رجسٹریشن کے ذریعے کی جاتی ہے۔
حکومت ہند نے تمام ریاستوں/ مرکز کے زیر انتظام علاقوں کو بزرگ اور کسی بھی طرح سے معذور شہریوں کے لیے اور ایسے افراد کی رہائش گاہ پر ویکسینیشن کے لیے جو بستر پر ہو سکتے ہیں یا بہت زیادہ مریض ہیں یا ان کی نقل و حرکت بہت محدود ہے ، یا خصوصی ضروریات ہیں جو این ایچ سی وی سیز تک ان کی رسائی کی راہ میں حائل ہو سکتی ہیں کے قریب کووڈ- ویکسینیشن سنٹر  کے لیے ایڈوائزری جاری کی ہے ۔ 3 نومبر 2021 سے ’ہر گھر دستک‘ ٹیکہ کاری مہم کا آغاز کیا گیا ہے جس میں پہلی خوراک کے لیے چھوٹ جانے والے استفادہ کنندگان اور دوسری خوراک کے لیے استحقاق رکھنے والے استفادہ کنندگان کی شناخت کی جاتی ہے اور گھر گھر جاکر انہیں ٹیکہ لگایا جاتا ہے۔
صحت اور خاندانی بہبود کی مرکزی وزارت نے کووڈ-19 میں مبتلا مریضوں کے فوری، مؤثر اور جامع علاج کو یقینی بنانے کے مقصد سے کووڈ سہولیات کے مختلف زمروں میں کووڈ مریضوں کے داخلے کے لیے قومی پالیسی جاری کی ہے۔
مرکزی وزارت صحت اور خاندانی بہبود، کووڈ-19 کے خلاف 5 مرحلوں والی حکمت عملی  کے سختی کے ساتھ اور مستقل نفاذ کے سلسلے میں مسلسل تعاون حاصل کرنے کے لیے ریاستوں/مرکز کے زیر انتظام علاقوں کے ساتھ باقاعدہ بات چیت کر رہی ہے۔ .
حکومت ہند نے بھی کووڈ-19 سے متعلق ٹیسٹوں کی جانچ کی صلاحیت میں نمایاں اضافہ کیا ہے۔ 14 دسمبر 2021 تک، 3,000 سے زیادہ مصروف کار لیبارٹریاں کووِڈ ٹیسٹ کر رہی ہیں اور انڈین کونسل آف میڈیکل ریسرچ  کو ، آر ٹی- پی سی آر- ٹروناٹ، سی بی این اے اے ٹی اور کووڈ-19 کے دیگر سالماتی نیو کلیائی تیزابی تجربوں پر رپورٹ کر رہی ہیں۔
پی ایم- آیوشمان بھارت صحت بنیادی ڈھانچہ مشن کے تحت، تمام اضلاع میں مربوط عوامی طبی تجربہ گاہوں کا قیام اور 11 ہائی فوکس ریاستوں میں بلاک پبلک ہیلتھ یونٹس کو مضبوط کرنے کا انتظام کیا گیا ہے۔
نیتی آیوگ
دوسرا ہند-روس کلیدی اقتصادی مذاکرے کا 10 جولائی کو انعقاد
فنانس، ٹرانسپورٹ، زراعت، چھوٹے اور درمیانے کاروبار، ڈجیٹل ٹکنالوجی اور سیاحت نیز کنکٹی ویٹی جیسے 6 اہم شعبوں پر توجہ مرکوز کی جائے گی
نئی دہلی، 9 جولائی 2019/ نیشنل انسٹی ٹیوشنل فار ٹرانسفارمنگ انڈیا کے وائس چیرمین ڈاکٹر راجیو کمار اور روسی وفاق کے اقتصادی ترقی کے نائب وزیر جناب تیمور مکسیموو کی صدارت میں 10 جولائی 2019 کو نئی دہلی میں دوسرا ہند روس کلیدی اقتصادی مذاکرات  کا انعقاد ہوگا۔ آئی آر ایس ای ڈی کی دوسری میٹنگ میں تعاون کے چھ اہم شعبوں پر توجہ مرکوز کی جائے گی جن کے نام ٹرانسپورٹ بنیادی ڈھانچہ اور ٹکنالوجیوں کی تیاری ، زراعت اور ایگروپروسیسنگ شعبے کی ترقی ، چھوٹے اور درمیانے کاروبار کی مدد ، ڈیجیٹل ٹرانسفارمیشن اور فرنٹیئر ٹکنالوجیاں ، تجارت ، بینک کاری ، خزانہ اور صنعت اور سیاحت اور کنیٹی ویٹی ہے۔
ہند- روس باہمی سربراہ کانفرنس کے 19ویں ایڈیشنل کے دوران جو 5 اکتوبر 2018 کو نئی دہلی میں منعقد ہوا تھا، نیتی آیوگ اب روسی وفاق کی وزارت معاشی ترقی کے درمیان باہمی امور مفاہمتی دستاویز  کے دستخط کے بعد آئی آر ایس ای ڈی کا قیام عمل میں آیا تھا۔
پہلی ہند-روس کلیدی اقتصادی مذاکرات 26-25 نومبر 2018 کو سینٹ پیٹرس برگ میں منعقد ہوئی تھی۔ اور اس کی صدارت روسی وفاق کے وزیر اقتصادی ترقی جناب میکسم اویش کن اور نیتی آیوگ کے وائس چیئرمین ڈاکٹر راجیو کمار نے صدارت کی تھی۔
۔۔۔۔۔۔۔۔۔۔۔
م ن۔ ش س ۔ ج۔
U- 2974
(Visitor Counter : 75
صحت اور خاندانی بہبود کی وزارت
کووڈ- 19 اپ ڈیٹ
324 کووڈ پازیٹیو نمونوں کی سینٹینل سیکوینسنگ سے کمیونٹی میں سبھی طرح کے اومیکرون ویریئنٹ کی موجودگی کا پتہ چلا
اُن علاقوں میں جہاں پر ان ویریئنٹ کی موجودگی کی اطلاع ملی تھی ، کسی موت یا انفیکشن کے پھیلاؤ میں اضافہ کی اطلاع نہیں ملی ہے
انٹیگریٹڈ ڈیزیز سرویلنس پروگرام  کی سینٹینل سائٹس نے 29 دسمبر 2022 سے 7 جنوری 2023 تک سیکوینسنگ کے لئے 324 کووڈ 19 پازیٹیو نمونوں کو 22 آئی این ایس اے سی او جی لیبارٹریوں میں بھیجا تھا۔ کمیونٹی کی سطح سے لئے گئے ان مثبت نمونوں کی سینٹینل سیکونسنگ میں بی اے .2 جیسے سبھی اومیکرون ویریئنٹ اور بی اے 2.75، ایکس بی بی ، بی کیو .1 اور بی کیو .1.1  سمیت اس کی ذیلی اقسام کا پتہ چلا ہے ۔ اُن علاقوں میں جہاں ، ان ویریئنٹ کے ہونے کی اطلاع ملی تھی وہاں پر کسی موت یا انفیکشن کے پھیلاؤ میں اضافے کی اطلاع نہیں ملی ہے۔
صحت اور خاندانی بہبود کی مرکزی وزارت نے 24 دسمبر 2022 سے مختلف ہوائی اڈوں پر آنے والے بین الاقوامی مسافروں کا رینڈم ٹیسٹ شروع کر دیا ہے۔ تب سے مختلف ہوائی اڈوں پر 7786 پروازوں میں 13,57,243 بین الاقوامی مسافر ہندوستان آئے ہیں، جن میں سے 29,113 مسافروں کو آر ٹی- پی سی آر ٹیسٹ کے لیے رینڈم طریقہ سے منتخب کیا گیا تھا۔ مجموعی طور پر 183 نمونے مثبت پائے گئے جو بعد میں 13 آئی این ایس اے سی او جی لیبارٹریوں میں مکمل جینوم سیکوینسنگکے لیے بھیجے گئے۔ 50 نمونوں کی سیکوینسنگ سے ری کامبینینٹ ویریئنٹ سمیت اومیکرون اور اس کی ذیلی اقسام کا پتہ چلا ہے۔ایکس بی بی ، بی کے یو .1.1  اور بی ایف 7.4.1  بین الاقوامی مسافروں کے نمونوں میں پائے جانے والے اہم ویریئنٹ تھے۔
مرکزی وزارت صحت آئی ڈی ایس پی نیٹ ورک کے ذریعے مختلف ریاستوں میں کووڈ-19 کی صورتحال بالخصوص انفیکشن کے پھیلاؤ اور ہسپتال میں داخل ہونے کے رجحان پر گہری نظر رکھ رہی ہے۔
کوئلے کی وزارت
کوئلے کی قیمت میں خاطر خواہ کمی؛ کوئلے کے قومی اشاریہ میں 33.8 فیصد کی کمی
کوئلہ کامتاثر کن ذخیرہ مختلف سیکٹروں کو مناسب فراہمی کو یقینی بناتا ہے
نیشنل کول انڈیکس  نے مئی 2023 میں 157.7 پوائنٹس پر 33.8 فیصد کی نمایاں کمی ظاہر کی ہے، جبکہ یہ مئی 2022 میں 238.3 پوائنٹس پر تھا، جو کہ کوئلے کی بڑھتی ہوئی مانگ کو پورا کرنے کے لیے کافی دستیابی کے ساتھ مارکیٹ میں کوئلے کی زبردست فراہمی کا عندیہ دیتا ہے۔
اسی طرح، نان کوکنگ کوئلہ کے لیے ا ین سی آئی مئی 2023 میں 147.5 پوائنٹس پر رہا، جو مئی 2022 کے مقابلے میں 34.3 فیصد کی کمی کو ظاہر کرتا ہے، جبکہ کوکنگ کول انڈیکس مئی 2023 میں 32.6 فیصد کی کمی کے ساتھ 187.1 پوائنٹس پر رہا۔ جون 2022 میں این سی آئی کو اس کے عروج پر مشاہدہ کیا گیا،جب انڈیکس 238.8 پوائنٹس تک پہنچ گیا۔ تاہم، بعد کے مہینوں میں کمی کا سامنا کرنا پڑا، جو ہندوستانی بازار میں کوئلے کی وافر دستیابی کا اشارہ ہے۔
نیشنل کول انڈیکس  قیمت کا ایک اشاریہ ہے جو تمام فروخت چینلوں نیز نوٹیفائڈ قیمتوں ، نیلامی قیمتوں اور درآمد قیمتوں کو یکجا کرتا ہے ۔ مالی سال 18-2017 کے طور پر بنیادی سال کے ساتھ قائم کیا گیا، یہ مارکیٹ کی حرکیات کے ایک قابل اعتماد اشارے کے طور پر کام کرتا ہے، جو کوئلے کی قیمت کے اتار چڑھاو کے بارے میں قابل قدر بصیرت فراہم کرتا ہے۔
اس کے علاوہ کوئلے کی نیلامی پر پریمیم صنعت کے گراف کو ظاہر کرتا ہے، اور کوئلے کی نیلامی کے پریمیم میں تیزی سے کمی مارکیٹ میں کوئلے کی کافی دستیابی کی تصدیق کرتا ہے۔ کوئلہ کمپنیوں کی جانب سے زبردست طور پر ذخیرہ کرنے کے ساتھ ہندوستان کی کوئلے کی صنعت خاطرخواہ ذخیرے کی تصدیق کرتی ہے ۔ یہ دستیابی کوئلے پر منحصر مختلف شعبوں کے لیے مستحکم سپلائی کو یقینی بناتی ہے، جو ملک کی مجموعی توانائی کی حفاظت میں نمایاں طور پر معاون ہے۔
این سی آئی میں نیچے کی طرف رجحان ایک زیادہ متوازن مارکیٹ کی نشاندہی کرتا ہے، جو مانگ اور رسد کو ہم آہنگ کرتا ہے۔ کوئلے کی وافر دستیابی کے ساتھ، ملک نہ صرف بڑھتی ہوئی مانگ کو پورا کر سکتا ہے بلکہ اپنی طویل مدتی توانائی کی ضروریات کو بھی پورا کر سکتا ہے، اس طرح کوئلے کی ایک زیادہ لچکدار اور پائیدار صنعت کی تعمیر ممکن ہے۔
مکانات اور شہری غریبی کے خاتمے کی وزارت
پائیدار طریقے اور ٹیکنالوجی
حکومت تعمیراتی شعبے میں نئے اور ابھرتے ہوئے تعمیراتی مواد اور ٹکنالوجیوں کو اپنانے کے لیے ٹھوس کوششیں کر رہی ہے۔
ہاؤسنگ اور شہری امور کی وزارت نے گلوبل ہاؤسنگ ٹکنالوجی چیلنج - انڈیا  کا افتتاح کیا اور ملک بھر میں چھ لائٹ ہاؤس پروجیکٹوں کے لیے چھ مختلف تعمیراتی ٹکنالوجی شروع کی ہے تاکہ ان ٹکنالوجیوں کو ملک بھر میں بڑے پیمانے پر اپنانے کے لیے پیش کیا جاسکے۔ پی ایم اے وائی  اسکیم کے تحت نئی ٹکنالوجی کی بنیاد پر تقریباً 17 لاکھ مکانات زیر تعمیر ہیں۔ یہ ٹیکنالوجیاں وسائل کی بچت، آب و ہوا کے حوالے سے جوابدہ، آفات سے نمٹنے والی، ماحول دوست اور توانائی کی بچت ثابت ہوئی ہیں جن کی وجہ سے تیز رفتار تعمیر کے ساتھ ساتھ پائیدار ترقی بھی ممکن ہوئی ہے۔
جی ایچ ٹی سی انڈیا کے عمل کے دوران وزارت داخلہ کی ٹیکنیکل ایویلیویشن کمیٹی  نے 54 جدید تعمیراتی ٹکنالوجیوں کی نشاندہی کی جنہیں ملک کے مختلف جغرافیائی آب و ہوا والے علاقوں میں تعمیر کی مناسبت کے مطابق شارٹ لسٹ کیا گیا تھا۔
کارکردگی کی تشخیص سرٹیفیکیشن اسکیم  ملک کے مختلف جغرافیائی آب و ہوا کے حالات کے مطابق ابھرتی ہوئی ٹیکنالوجیز کی شناخت، تشخیص اور سرٹیفکیشن کے لیے چلائی جارہی ہے۔ پی اے سی ایس کے تحت اب تک 82 جدید مصنوعات اور نظاموں کی توثیق کی جاچکی ہے۔
یہ معلومات ہاؤسنگ اور شہری امور کے وزیر مملکت جناب کوشل کشور نے آج لوک سبھا میں ایک سوال کے تحریری جواب میں دی۔
وزارت آیوش
آیوش کے مرکزی وزیر سربانند سونووال اوروزیر مملکت منجا پارا مہندر بھائی بھارت کے بین الاقوامی تجارتی میلے میں آیوش پویلین پہنچے
- آیوش کی خوراک کا ذائقہ لیا؛ صحت مند رہنے کے لیے دوا کے آیوش نظام کی اہمیت پر زور دیا۔
- وزراء نے کووڈ-19 کے خلاف بچوں کے لیے قوت مدافعت بڑھانے والی بال رکشا کٹ خریدی۔
آیوش اور بندرگاہوں، جہاز رانی اور آبی گزرگاہوں کے مرکزی وزیر جناب سربانند سونووال اور آیوش اور خواتین و اطفال کی ترقی کے وزیر مملکت ڈاکٹر منجاپارا مہندر بھائی نے آج پرگتی میدان میں بھارت کے بین الاقوامی تجارتی میلے  کے ہال نمبر 10 میں آیوش وزارت کے پویلین کا دورہ کیا ۔
دونوں وزراء نے پویلین میں انتظامات کا معائنہ کیا، اور وزارت کے تحت مختلف اداروں اور تحقیقی اداروں کے ذریعہ لگائے گئے مختلف آیوش اسٹالز کا دورہ کیا اور مختلف اسٹریمز کے ہیلتھ پریکٹیشنرز، یوگا ماہرین اور میلے میں موجود لوگوں سے بات چیت بھی کی۔
انہوں نے کووڈ-19 کے خلاف بچوں کے لیے قوت مدافعت بڑھانے والا، بال رکشا کٹ اور کچھ دیگر آیوش ادویات کی خریداری بھی کی ، جو عوام کو ہندستان کی روایتی ادویات کو اپنانے کا پیغام دیتی ہیں۔
انہوں نے آیوروید، یونانی اور سدھا کے سٹالوں پر دکھائے گئے غذائیت سے بھرپور اور لذیذ کھانے کی اشیاء جیسے یونانی کے سٹال پر مربہ آملہ، ہریرہ، یونانی قہوہ اور حلوہ گھیکوار، سدھا کے اسٹال پر بھرنگراج چاکلیٹ، بھنے ہوئے چنے اور کالے تل کے لڈو کا مزہ چکھا۔ آیوروید کے نیشنل انسٹی ٹیوٹ کے اسٹال پر تغذیہ بخش پکوان اور سینٹرل کونسل فار ریسرچ ان یوگا اینڈ نیچروپیتھی کے اسٹال پر ویج پوہا، تل کے لڈو، گاجر کے چاول اور بھنے ہوئے چنے، پنیر ڈرائی کری کا مزہ چکھا۔انہوں نے میتھی کے چاول اور مکس اسپروٹ سلاد وغیرہ کا بھی مزہ چکھا۔
وزراء کے ساتھ آیوش سکریٹری ویدیا راجیش کوٹیچا، اسپیشل سکریٹری  پرمود کمار پاٹھک اور دیگر سینئر افسران بھی تھے۔
آزادی کے 75 ویں سال میں ‘آزادی کا امرت مہوتسو’ پہل کے تحت منعقد کیا گیا، اس سال ہندوستان کا بین الاقوامی تجارتی میلہ ‘خود انحصار ہندوستان’ کے موضوع پر مبنی ہے۔ میلہ 14 نومبر کو شروع ہوا جو 27 نومبر تک جاری رہے گا۔
وزارت اطلاعات ونشریات
آئی ایف ایف آئی 53، جہاں آرٹ قابل رسائی ہے
ایف ٹی آئی آئی ، معذور افراد کے لیے آئی ایف ایف آئی- 53 میں مفت کورسز آفر کرتا ہے
فلم اور ٹیلی ویژن انسٹی ٹیوٹ آف انڈیا ، پونے نے اپنے سینٹر فار اوپن لرننگ  پہل کے تحت، نیشنل فلم ڈیولپمنٹ کارپوریشن  اور انٹرٹینمنٹ سوسائٹی آف گوا  نے معذور افراد کے لیے دو مفت کورسز کا اعلان کیا ہے۔ بین الاقوامی فلم فیسٹیول آف انڈیا کا 53 واں ایڈیشن 20 سے 28 نومبر تک گوا میں منعقد ہونے والا ہے۔ آٹزم  سے متاثر افراد کے لیے اسمارٹ فون فلم سازی کا ایک بنیادی کورس اور وہیل چیئر پر بیٹھے لوگوں کے لیے اسکرین ایکٹنگ کا ایک بنیادی کورس آئی ایف ایف آئی 53 میں آفر کیا جاتا ہے۔
اس بات کو یقینی بنانے کے مقصد کے ساتھ کہ فن سازی کا عمل سب کے لیے قابل رسائی ہے، ایف ٹی آئی آئی معذور افراد کو جادوئی سنیما میں حصہ لینے اور اس میں مہارت حاصل کرنے کے لیے بااختیار بنانے کی خاطر مختلف کورسز کرنے کی سہولت فراہم کررہا ہے۔ آئی ایف ایف آئی 53 میں کورسز 8 دن کے میعاد کیلئے ہیں اور یہ 21 نومبر سے 28 نومبر تک جاری رہیں گے۔ جبکہ ایک کورس کا مقصد شرکاء کو جدید دور کے مصنفین میں ڈھالنا ہے، دوسرے کورس کا مقصد ان کے اندرونی اداکاری کو سامنے لانا ہے۔
آٹزم سے متاثر افراد کے لیے اسمارٹ فون فلم سازی کا ایک بنیادی کورس اجمل جامی پڑھائیں گے ، جو بصری کمیونیکیشن کے شعبے میں ایک مشہور پیشہ ور ہیں۔ انہوں نے جنگی اور متنازعہ علاقوں کی رپورٹنگ سے لے کر دستاویزی فلموں، پروموشنل فلموں، سافٹ فیچرس اور شوز میں متعدد ایوارڈز حاصل کیے ہیں۔ بطور سینماٹوگرافر، فلمساز اور فوٹوگرافر، انہوں نے قومی اور بین الاقوامی اداروں کے لیے نامور پراجیکٹس پر کام کیا ہے۔
اس کورس میں سنیما کی زبان کے تعارف سے لے کر اسمارٹ فون پر شوٹنگ اور ایڈیٹنگ تک کے متعدد ماڈیولز ہوں گے۔ ماڈیول کے آخر میں ایک اسکریننگ اور جائزہ سیشن بھی ہوگا۔ مزید تفصیلات اور رجسٹریشن کے لیے ایف ٹی آئی آئی کی آفیشل ویب سائٹ پر اس لنک کو فالو کریں: https://www.ftii.ac.in/p/vtwa/basic-course-in-smartphone-film-making-21st-28th-november-2022-for-individuals-suffering-from-autism-in-goa
وہیل چیئرز پر بیٹھے افراد کے لیے اسکرین ایکٹنگ کا ایک بنیادی کورس ججوئے پی آر کے ذریعے کرایا جائے گا۔ وہ ٹیلی ویژن انسٹی ٹیوٹ آف انڈیا، پونے میں انچارج ڈین  اور اداکاری کے ایسوسی ایٹ پروفیسر ہیں۔ ایک تھیٹر آرٹسٹ، فلم ایکٹر، ٹرینر اور پروڈیوسر، جیجوئے نے 4 براعظموں میں 55 فلموں اور تقریباً 400 بین الاقوامی تھیٹر شوز میں پرفارم کیا ہے۔
اداکاری کا یہ کورس 6 ماڈیولز پر مشتمل ہے، جس کا آغاز نتیاشاستر کے تعارف سے ہوتا ہے۔ یہ کورس مزاحیہ کرداروں پر بھی خصوصی زور دیتا ہے۔ نقل و حرکت، اداکاری کے کھیل اور احساس بیداری کے کھیل جو رکاوٹوں کو توڑنے پر توجہ مرکوز کرتے ہیں کورس کی دیگر خصوصیات ہیں۔ تفصیلات اور رجسٹریشن کے لیے، ملاحظہ کریں: https://www.ftii.ac.in/p/vtwa/basic-course-in-screen-acting-21st-to-28th-november-2022-for-individuals-on-wheelchair-in-goa
گوا میں دونوں کورسز گوا کے میک کوئینز پیلس کی آرٹ گیلری میں منعقد کیے جا رہے ہیں۔
وزیراعظم کا دفتر
وزیراعظم نے مدھیہ پردیش کے شہر بھوپال میں منعقدکمبائنڈ کمانڈروں کی کانفرنس میں حصہ لیا
وزیراعظم جناب نریندر مودی نے، آج مدھیہ پردیش کے شہر بھوپال میں منعقد کمبائنڈ کمانڈروں کی کانفرنس میں حصہ لیا۔
فوجی کمانڈروں کی اس تین روزہ کانفرنس کا موضوع تھا ‘تیار، تازہ دم ، باموقع’۔ کانفرنس کے دوران، مسلح افواج میں شمولیت اور تھیٹرائزیشن سمیت قومی سلامتی سے متعلق مختلف امور پر غور و خوض کیا گیا۔ مسلح افواج کی تیاری اور آتم نربھر تا کے حصول کی جانب دفاعی ایکو نظام میں پیش رفت کا بھی جائزہ لیا گیا۔
کانفرنس میں مسلح افواج کے کمانڈروں اور وزارت دفاع کے سینئر افسران نے شرکت کی۔ غور و خوض میں شرکت کرنے والےفوج کے جوانوں، بحریہ کے جہاز رانوں اور فضائیہ کے جوانوں کے ساتھ جامع اور غیر رسمی گفت و شنید کا بھی اہتمام کیا گیا گیا ۔
وزیراعظم نے اپنے ایک ٹوئیٹ میں کہا:
’’آج بھوپال میں، کمبائنڈ کمانڈروں کی کانفرنس میں شرکت کرنے کا موقع ملا۔ ہم نے بھارت کی سلامتی سے متعلق صلاحیتوں میں اضافہ کرنے کے طور طریقوں پر وسیع ترجامع بات چیت کی۔‘‘
شمال مشرقی ریاستوں کی ترقی کی وزارت
لُک ایسٹ ایجنڈا
نئی دہلی،17؍جولائی،ایکٹ ایسٹ پالیسی  کا مقصد بھارت کے مشرق میں واقع قریب ترین اور دیگر پڑوسی ملکوں کے ساتھ بھارت کے تعلقات کو مستحکم کرنا ہے۔ آسیان - بھارت پلان آف ایکشن  اگست 2015 میں کوالالمپور میں آسیان – بھارت وزرائے خارجہ کی 13ویں میٹنگ میں منظور کیا گیا تھا ، جس کی نومبر 2015 میں کوالالمپور میں منعقد 13 ویں آسیان – بھارت سربراہ کانفرنس میں توثیق کی گئی تھی۔ یہ ایکشن پلان بھارت اور آسیان ملکوں کے درمیان تین اہم شعبوں  سیاسی سکیورٹی  معاشیات  سماجی ثقافتی تعلقات میں تعاون کا نقشہ راہ فراہم کرتا ہے۔ 20-2016 کے ایکشن پلان کے تحت ان تینوں شعبوں میں بھارت – آسیان تعلقات کو فروغ دینے کے لئے بہت سی سرگرمیاں کی گئیں۔ ان میں سے کچھ سرگرمیاں شمال مشرقی ریاستوں میں منعقد ہوئیں ، جن میں آسیان – بھارت یوتھ سمٹ شامل ہے ، جو 5 سے 7 فروری 2019 کے درمیان آسام کے گوہاٹی میں منعقد ہوا۔ سال 18-2017 میں آسیان – بھارت تجارت 81.33 ارب ڈالر تک پہنچ گئی جو 17-2016 کے مقابلے 13.64 فیصد زیادہ ہے۔
توجہ کا مرکز شمال مشرقی ریاستوں میں کنکٹی ویٹی ، رسائی اور خطے کے لئے مختلف اقدامات کے ذریعے سہولیات کی فراہمی میں اضافہ کرکے ترقی اور خوش حالی پر ہے ، جس میں بنگلہ دیش کے ساتھ شمال مشرقی خطے کی کنکٹی ویٹی کو بہتر بنانا ، سیاحت اور سرحد پار کی کنکٹی ویٹی کو بہتر بنانے کے لئے میانما سے شمال مشرق کی رسائی کو بہتر بنانا ، موریہہ میں زمین سرحد کراسنگ معاہدے اور مربوط چیک پوسٹ کو فروغ دینا، بھارت- میانما – تھائی لینڈ سہ ملکی شاہراہ کے پروجیکٹ کو فروغ دینا اور میانما میں کالا دان ، کثیر ماڈل والے ٹرانزٹ ٹرانسپورٹ پروجیکٹ شامل ہیں۔
بھارت بحرالکاہل ڈویژن  کے بجٹ ، اور آسیان – بھارت فنڈ  ، آسیان – بھارت گرین فنڈ  اور آسیان – بھارت سائنس وٹیکنالوجی ترقیاتی فنڈ  کے بجٹ سے مختلف پروجیکٹ شروع کئے گئے ہیں۔ یہ فنڈ حکومت ہند نے آسیان کے رکن ملکوں کے ساتھ مشترکہ پروجکٹوں کو شروع کرنے کے لئے قائم کئے تھے۔ یہ فنڈ مسلسل جاری رہنے والے فنڈ ہیں، جنہیں ضرورت کی بنیاد پر گھٹایا بڑھایا جاسکتا ہے۔
بھارت کی طرف سے بنگلہ دیش کو فراہم کردہ 8 ارب ڈالر کے قرضوں کے تین سلسلوں  کے تحت حکومت ہند نے بنگلہ دیش کے راستے اپنے شمال مشرقی خطے کے ساتھ کنکٹی ویٹی بڑھانے کے لئے کئی پروجیکٹ شروع کئے ہیں۔
بھارت نے پروجیکٹوں کی منظوری میں تقریبا 1.04 ارب ڈالر خرچ کئے ہیں اور میانما کو 750 ملین ڈالر کے بھارت کے ایل او سی سے 478.9 ملین امریکی ڈالر کے رعایتی قرضے دئے ہیں۔ فنڈ کی منظوری والے پروجیکٹوں میں کالا دان کثیر ماڈل ٹرانزٹ ٹرانسپورٹ پروجیکٹ جیسے بنیادی ڈھانچے کے پروجیکٹ ، 69 پلوں کی جدید کاری اور سہ ملکی شاہراہ پر کلیوا - یارگی سڑک کے حصے کی تعمیر وغیرہ شامل ہے۔ ہمارے لائن آف کریڈٹ کے پروجیکٹوں میں ریلوے انجنوں اور رولنگ اسٹاک کی خریداری ڈاٹا لنک کا قیام، اور ٹیلی مواصلات کے پروجیکٹ وغیرہ شامل ہیں۔
مذکورہ معلومات آج شمال مشرقی خطے کی ترقی کے مرکزی وزیر مملکت  ، وزیر اعظم کے دفتر ، عملے ، عوامی شکایات اور پنشن ، ایٹمی توانائی اور خلاء کے وزیر مملکت ڈاکٹر جتیندر سنگھ نے لوک سبھا میں ایک تحریری سوال کے جواب میں فراہم کیں۔
۔۔۔۔۔۔۔۔۔۔۔۔۔۔۔۔۔
(Visitor Counter : 109
قانون اور انصاف کی وزارت
پریس اعلامیہ
بھارت کے آئین کی دفعہ 224کی شق  کے ذریعہ تفویض کردہ اختیارات کااستعمال کرتے ہوئے ، صدرجمہوریہ ہند نے بموجب اسی نوٹیفکیشن مورخہ 15مئی 2023کو جوڈیشیل افسرجناب دھرمیش شرماکو دہلی ہائی کورٹ کاایڈیشنل جج مقررکیاہے ۔ ان کی یہ تقرری ، ان کے ذریعہ اپنا عہدہ سنبھالنے کی تاریخ سے آئندہ دوبرسوں کی مدت کے لئے کی گئی ہے ۔